- Det må være gået op for regionerne, at vi er midt i en økonomisk krise. Budgetterne for de projekter, vi har aftalt, bliver ikke genåbnet. Så klar er beskeden fra fungerende sundhedsminister Pia Olsen Dyhr (SF) til regionerne. Ministerens kommentar falder i kølvandet på regionernes kritik af regeringen, som de ikke mener har øremærket nok penge til de planlagte supersygehuse. - Jeg synes, regionerne skal holde sig til den aftale, vi har. Der er tale om en række ambitiøse projekter, og rammen for dem bliver ikke genåbnet, siger Pia Olsen Dyhr. I 2007 bebudede VK-regeringen under ledelse af Anders Fogh Rasmussen (V), at der skulle bruges mellem 80 og 90 milliarder på supersygehusene. Men det beløb blev siden hen barberet kraftigt og endte på 40 milliarder kroner. Den voldsomme nedjustering får torsdag tre regionrådsformænd til at advare om, at der skal bruges i omegnen af 100 milliarder kroner, hvis man vil sikre supersygehusenes kvalitet. - Selvfølgelig ville kvalitetsløftet blive endnu højere, hvis man havde mulighed for at fordoble beløbet. Men de penge er der ikke, og det burde være gået op for regionerne, siger Pia Olsen Dyhr. Regeringen åbner dog op for forhandlinger med regionerne. Det skal være muligt at låne ekstra penge til projekterne, lyder det. - Det, vi kan se på sammen med regionerne, er en ekstra låneadgang, så projekterne kan få en ekstra grøn profil, siger Pia Olsen Dyhr. Også hos Ingeniørforeningen advarer formanden, Frida Frost, mod at bruge for få penge på  supersygehusene. Foreningen har udarbejdet en omfattende rapport, som blandt andet klarlægger risici ved en underfinansiering af sygehusprojekterne. - Der er en overhængende fare for, at milliarderne kun bliver vekslet til ordinære og muligvis forældede sygehuse, hvis ikke staten og regionerne i fællesskab får skabt bedre betingelser for byggerierne, siger formand Frida Frost i en kommentar.

Opsummering:
Regionerne må indse, at vi er i en økonomisk krise. De får ikke flere penge til supersygehuse, siger minister.